PREDKLADACIA SPRÁVA

Francúzska spoločnosť AFE Metal, pôsobiaca v oblasti metalurgie, si po dlhej predinvestičnej fáze rozhodovania medzi viacerými kandidátmi vybrala za miesto svojej investície mesto Martin na strednom Slovensku, ktoré má 50 ročnú tradíciu zlievárenskej výroby. Spoločnosť AFE Metal tým začala s usídľovaním časti svojej výroby odliatkov z ocele v Slovenskej republike. 

V tejto súvislosti založila spoločnosť AFE Metal na Slovensku svoju 100% dcérsku spoločnosť AFE Foundry, s.r.o. 
Dôvodom predloženia návrhu Memoranda o porozumení medzi vládou SR a spoločnosťou AFE Metal o priamej investícii tejto spoločnosti na Slovensku sú nasledovné dôležité skutočnosti:
1)	Spoločnosť AFE Metal deklarovala zámer umiestniť výrobu oceľových odliatkov na Slovensko. Rozhodovanie spoločnosti je ovplyvnené ponukou vhodných investičných stimulov, podnikateľského prostredia na Slovensku, ako aj tradície výroby odliatkov vo zvolenom regióne. Nakoľko investícia spoločnosti AFE Metal na strednom Slovensku by znamenala ekonomický prínos pre okres Martin, ako aj pre Slovenskú republiku, je potrebné formálne uzavrieť proces negociácie konečných podmienok pre prijatie tejto investície v SR. Potreba zapojiť do tohto procesu vládu vyplýva zo súčasnej praxe uzatvárania Memoránd o porozumení v prípade investorov, ktorí realizujú významnú investíciu v krajine ako dokumentu, ktorým si partneri zaručujú porozumenie v dôležitých otázkach predinvestičnej a realizačnej časti investície.
2)	V prípade poskytnutia investičných stimulov, ktorých sumár obsahuje toto Memorandum, je spoločnosť AFE Metal rozhodnutá investovať na Slovensku do roku 2010 sumu 24 mil. EUR, čím vytvorí 820 pracovných miest v regióne, ktorý dosahuje vysokú mieru nezamestnanosti. Po zahájení výroby spoločnosťou AFE Foundry na Slovensku, spoločnosť predpokladá, že bude realizovať obstarávanie tovarov a služieb zo zdrojov v Slovenskej republike. Tým by sa vytvorili ďalšie pracovné miesta. Spoločnosť AFE Metal realizáciou svojej investície prispeje k exportnej výkonnosti ekonomiky SR, nakoľko podľa predložených finančných plánov, by spoločnosť AFE Foundry mala v roku 2002 dosiahnuť ročný obrat vo výške 3,2 mil. €, do roku 2005 vo výške 15,7 mil. € a do roka 2010 vo výške 31,8 mil. €, pričom približne 50% výroby bude určených na export.
3)	Dôležitým faktorom tejto investície je, že spoločnosť AFE Metal prejavila zámer investovať v regióne s vysokou mierou nezamestnanosti. Podľa údajov Okresného úradu práce Martin (ďalej len „OÚP“) disponibilná miera nezamestnanosti k 31.5.2001 v okrese Martin predstavovala 14,4 %. V prípade vytvorenia cca 500 pracovných miest by miera nezamestnanosti v okrese klesla o 1,16 percentuálneho bodu absolútnej miery nezamestnanosti. K 1.1.2001 bolo v okrese Martin 52 095 ekonomicky aktívnych obyvateľov, z čoho evidovaných disponibilných nezamestnaných (ďalej len „EvN“) bolo 8048, t.j. 15,45 %. V roku 2000 boli vyplatené podpory v nezamestnanosti v celkovom objeme 120 466 tis. Sk (vrátane odvodov do poistných fondov). Ekonomický prínos, ak sa z jedného nezamestnaného stane zamestnaný, predstavuje v podmienkach OÚP viac ako 50 000,- Sk za rok. 

4)	Suma 10 000,- Sk mesačne zodpovedá priemernému pozitívnemu dopadu na verejné financie, v prípade, že sa z jedného nezamestnaného stane zamestnaný. Podľa výpočtu Ministerstva práce, sociálnych vecí a rodiny príjem do verejných financií (odvody do fondov a dane) od jedného zamestnanca s platom 10 000,- Sk mesačne dosahuje 69 000,- Sk ročne, naopak výdavky verejných financií spojené s jedným nezamestnaným dosahujú priemernú výšku 49 000,- Sk za rok. Priemerné ročné náklady verejných financií na jedného nezamestnaného sú 118 000,- Sk. Spoločnosť AFE Foundry vo svojich finančných plánoch kalkuluje s priemernou mesačnou mzdou vo výške 15 000,-Sk, tzn. celkový prínos pre štátny rozpočet je ďaleko vyšší. Pozitívne dopady z platenia daní, odvodov a príspevkov do fondov na jednej strane, ako aj odbremenenia verejných financií od vyplácania podpôr v nezamestnanosti a sociálnych dávok na strane druhej, sú z národohospodárskeho pohľadu prínosné.

5)	Vybudovanie výrobných kapacít pre výrobu oceľových odliatkov, ako aj potreba výrobných kapacít pre priemysel výroby dopravných zariadení na Slovensku, dáva SR šancu na vybudovanie a rozšírenie  výrobnej základne pre výrobu odliatkov z ocele  na Slovensku a rozšíriť tak subdodávateľskú základňu pre automobilový priemysel..

6)	Spoločnosť AFE Metal plánuje investovať do jestvujúcich výrobných kapacít na Slovensku a tým využiť disponibilný potenciál slovenského strojárskeho priemyslu. Nakoľko investície zahraničných spoločností v SR do jestvujúcich výrobných priestorov  narážajú na prekážky brániace vstupu týchto investícii, vyvstáva akútnou potreba riešiť tieto prekážky za pomoci vlády SR. Predmetom tohto memoranda je preto potreba garantovať istotu pre zahraničného investora zo strany vlády SR v oblasti dodávok elektrickej energie od súčasného dodávateľa v areáli ZŤS TEES Martin. Spoločnosť AFE Metal prejavila obavy, či v prípade hrozby konkurzu alebo iných ekonomicko-právnych postihov na dodávateľa elektrickej energie spoločnosť ZŤS TEES Energetika, nebude areál spoločnosti AFE Foundry odstavený od dodávok elektrickej energie, alebo mu bude dodávka obmedzená. Slovenské energetické závody, š.p. Žilina (ďalej len „SSE“), sa  snažia o kapitalizáciu svojej pohľadávky voči dodávateľovi elektrickej energie spoločnosti ZTS TEES Energetika, čím by vzhľadom na vzájomný zápočet pohľadávok, prešiel majetok a v ňom aj rozvodné zariadenia elektrickej energie do majetku SSE. V prípade úspešnej realizácie nehrozí bezprostredný finančný záväzok zo strany vlády SR voči AFE Metal. V súčasnosti nebola podaná žiadosť na vyhlásenie konkurzu na spoločnosť ZŤS TEES Energetika, avšak táto spoločnosť eviduje dlhodobý nesplatený záväzok voči SSE v sume cca 250 mil. Sk. SSE sú v pokročilom štádiu rokovaní o realizácii vzájomného zápočtu pohľadávok. Je nutné podotknúť, že spoločnosť AFE Metal v prvotnom štádiu požadovala duálne vybudovanie energetických sietí v areáli ZTS TEES Martin, čo by ovšem výrazne a zbytočne predražilo zamýšľanú investíciu.

7)	Čerpanie daňového úveru je v súlade s právnymi normami SR, vychádza zo zákona č. 366/1999 Z. z.  o dani z príjmov v znení neskorších predpisov. Spoločnosť AFE Metal si je vedomá, že jej dcérska spoločnosť AFE  Foundry bude môcť čerpať daňový úver, len za podmienok taxatívne stanovených príslušným zákonom a že Memorandum nemôže garantovať nárokovateľnosť daňového úveru mimo rozsah predmetného zákona. 

8)	Poskytnutie príspevku na vytvorenie pracovného miesta, ako aj príspevku na rekvalifikáciu upravuje zákon č. 387/1996 Z. z o zamestnanosti v znení neskorších predpisov, pričom výška stanoveného príspevku v rozsahu do 28 400 Sk na jedno vytvorené pracovné miesto pre evidovaného nezamestnaného vychádza z údajov a možností Národného úradu práce. Úhrada príspevku zamestnávateľovi môže byť dohodnutá jednorázovo po uplynutí 12 mesiacov od obsadenia pracovného miesta, alebo dvoma platbami  (6 a 12 mesiacov po uplynutí  od doby obsadenia pracovného miesta). Poskytovanie príspevkov je v súlade so „Zásadami pri poskytovaní príspevkov na aktívnu politiku trhu práce“, schváleného uznesením Národného úradu práce č. 71/08/2000, ako aj so „Zásadami použitia finančných prostriedkov na aktívnu politiku trhu práce na rok 2001“. NÚP však permanentne poukazuje na nedostatočné zdrojové vybavenie pre financovanie príspevkov na vytváranie pracovných miest, čo výrazne sťažuje a obmedzuje rozsah poskytovaných stimulov pre zahraničných investorov. 

9)	Výška príspevku na rekvalifikáciu zamestnancov do výšky 50%, max. však 10 000, - Sk vychádza z interných limitov Národného úradu práce, ktorý v pripomienkovom konaní túto hodnotu akceptoval.

10)	Poskytnutie finančných prostriedkov vo výške 10 000 000,- Sk zo zdrojov FNM SR z fondu na rozvoj automobilového priemyslu pre dcérsku spoločnosť FNM SR, spoločnosť AUTO Martin, a.s. je v súlade so zákonom č. 92/1991 Z. z o podmienkach prevodu majetku štátu na iné osoby v znení neskorších predpisov. Uvedený spôsob prevodu majetku nespadá pod režim podľa zákona č. 231/1999 Z. z. o štátnej pomoci v znení neskorších predpisov. Z prostriedkov FNM SR bude navýšené základné imanie spoločnosti AUTO Martin, a.s. Spoločnosť AUTO Martin na základe prílevu finančných prostriedkov z navýšeného základného imania kapitálovo vstúpi do spoločnosti AFE Foundry, s.r.o. formou navýšenia základného imania tejto spoločnosti  o poskytnutú sumu 10 mil. Sk. Aktivity, ako aj obchodný podiel spoločnosti AUTO Martin, ako spoločníka spoločnosti AFE Foundry  budú časovo limitované do doby ukončenia rekonštrukcie a zariadenia výrobného areálu spoločnosti AFE Foundry. Vyčlenené finančné prostriedky budú môcť byť použité len na určený účel. V prípade ich nepoužitia budú musieť byť navrátené späť do fondu. Definitívnym krokom bude odpredaj obchodného podielu spoločnosti AUTO Martin, a.s. v spoločnosti AFE Foundry v prospech spoločnosti AFE Metal za symbolickú hodnotu, tak ako je definované v predkladanom uznesení vlády SR a ako bude následne zakomponované do zmluvy spoločníkov.

11)	Schválenie Memoranda a poskytnutie investičných stimulov pre zahraničného investora AFE Metal prichádza v období, kedy ešte nevstúpil do platnosti zákon o investičných stimuloch, ktorý bude komplexne riešiť systém poskytovania investičných stimulov. Zákon o investičných stimuloch bol schválený vládou SR na jej 157. zasadnutí uznesením vlády č. 424 zo 16. mája 2001, pričom po prerokovaní v parlamente sa predpokladá, že nadobudne účinnosť najskôr od 1. augusta 2001.  V tejto súvislosti je potrebné efektívne alternovať systém poskytovania investičných stimulov.

12)	Poskytnutie investičných stimulov, vyplývajúcich z tohto Memoranda je v súlade s platnými právnymi normami v Slovenskej republike. 

Vzhľadom na časovú tieseň spoločnosti AFE Foundry, ktorá pripravuje zavedenie výroby už od 1. 9. 2001 je žiadúce,  aby vláda SR a dotknuté orgány štátnej správy vynaložili maximálne úsilie na urýchlenú implementáciu záverov tohto Memoranda. Podpis memoranda sa uskutoční do konca júla 2001 v Bratislave. K návrhu memoranda prebehlo pripomienkové konanie, ktoré je vyhodnotené v samostatnej prílohe.